V prípade NEAFC je tento postup transponovaný rozhodnutím Rady 9451/1/14 REV 1 z 19. mája 2014, ktorým sa stanovuje pozícia Únie v rámci NEAFC na roky 2014 až 2018. Rozhodnutie obsahuje všeobecné zásady a smerovanie úsilia, no podľa možnosti sa v ňom čo najviac prihliada aj na špecifiká NEAFC. Okrem toho sa ním stanovuje štandardný postup pri každoročnom stanovovaní pozície Únie v zmysle požiadaviek členských štátov.

V súlade s článkom 12 ods. 1 a 2 dohovoru NEAFC nadobúdajú opatrenia platnosť 80 dní odo dňa, keď ich NEAFC oznámi zmluvným stranám. Ak ktorákoľvek zmluvná strana predloží námietku proti opatreniu do 50 dní odo dňa jeho oznámenia, opatrenie sa pre ňu nestáva záväzným. Ak námietku predloží viac ako tretina zmluvných strán, ostatné zmluvné strany nie sú povinné vykonávať toto sporné opatrenie.

NEAFC má právomoc prijímať ochranné a riadiace opatrenia v prípade rybolovných oblastí patriacich do jej kompetencie, ktoré sú pre zmluvné strany záväzné.

NEAFC je orgán zriadený dohovorom NEAFC, ktorý je zodpovedný za riadenie a ochranu rybolovných zdrojov v regulačnej oblasti. Prijíma ochranné a riadiace opatrenia na účely dosiahnutia optimálneho využívania rybolovných zdrojov, ktoré patria do jeho kompetencie.

Dohovorom o budúcej viacstrannej spolupráci pri rybolove v severovýchodnom Atlantiku (dohovor NEAFC) bola na účely zabezpečenia dlhodobej ochrany a udržateľného využívania rybolovných zdrojov v oblasti dohovoru (regulačná oblasť) zriadená organizácia NEAFC. Dohovor nadobudol platnosť 17. marca 1982 a bol zmenený v rokoch 2004 a 2006. Hoci zmeny z rokov 2004 a 2006 formálne nadobudli platnosť 29. októbra 2013, dohodlo sa (v súlade s Londýnskou deklaráciou), že by sa mali predbežne vykonávať odo dňa ich prijatia.

Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

Právnym základom navrhovaného rozhodnutia by mal byť článok 43 ods. 2 ZFEÚ v spojení s článkom 218 ods. 9 ZFEÚ.

2019/0054 (NLE)

Návrh

ROZHODNUTIE RADY

o pozícii, ktorá sa má zaujať v mene Európskej únie v Komisii pre rybolov v severovýchodnom Atlantiku, a o zrušení rozhodnutia 9451/1/14 REV 1

RADA EURÓPSKEJ ÚNIE,

so zreteľom na Zmluvu o fungovaní Európskej únie, a najmä na jej článok 43 ods. 2 v spojení s článkom 218 ods. 9,

so zreteľom na návrh Európskej komisie,

keďže:

(1)Rozhodnutím Rady 81/608/EHS z 13. júla 1981 Únia uzavrela dohovor NEAFC, ktorým bola zriadená Komisia pre rybolov v severovýchodnom Atlantiku (NEAFC). Zmeny dohovoru NEAFC z rokov 2004 a 2006 boli schválené rozhodnutím Rady 2009/550/ES z 5. marca 2009. Zmeny formálne nadobudli platnosť 29. októbra 2013, ale v súlade s Londýnskou deklaráciou sa dohodlo, že sa v časovom období odo dňa ich prijatia až po deň nadobudnutia platnosti budú predbežne vykonávať.

(2)NEAFC je zodpovedná za prijímanie opatrení, ktorých cieľom je zabezpečiť dlhodobú ochranu a optimálne využívanie rybolovných zdrojov v oblasti dohovoru NEAFC (regulačná oblasť). Takéto opatrenia sa môžu stať pre Úniu záväznými.

(3)V nariadení Európskeho parlamentu a Rady (EÚ) č. 1380/2013 sa stanovuje, že Únia zabezpečuje, aby boli rybolovné a akvakultúrne činnosti dlhodobo environmentálne udržateľné a riadili sa spôsobom, ktorý je v súlade s cieľmi, ktorými je dosiahnuť hospodársky a sociálny prínos a prínos v oblasti zamestnanosti, a prispieť k dostupnosti dodávok potravín. V uvedenom nariadení sa takisto stanovuje, že Únia má pri riadení rybárstva uplatňovať prístup predbežnej opatrnosti a snažiť sa zabezpečiť, aby sa pri využívaní živých morských biologických zdrojov obnovovali a udržiavali populácie druhov lovených nad úrovňami, pri ktorých možno dosiahnuť maximálny udržateľný výnos. Ďalej sa v ňom stanovuje, že Únia má prijímať riadiace a ochranné opatrenia na základe najlepších dostupných vedeckých odporúčaní, podporovať prehlbovanie vedeckých poznatkov a odporúčaní, postupne eliminovať odhadzovanie úlovkov a presadzovať rybolovné metódy, ktoré prispievajú k selektívnejšiemu rybolovu, zabraňovaniu nechceným úlovkom a maximálnemu možnému zníženiu ich množstva, ako aj rybolovu s malým vplyvom na morské ekosystémy a rybolovné zdroje. Okrem toho sa v nariadení (EÚ) č. 1380/2013 špecificky uvádza, že dané ciele a zásady má Únia uplatňovať v rámci vonkajších vzťahov v oblasti rybárstva.

(4)Ako sa uvádza v spoločnom oznámení vysokej predstaviteľky Únie pre zahraničné veci a bezpečnostnú politiku a Európskej komisie s názvom Medzinárodná správa oceánov: program pre budúcnosť našich oceánov a v záveroch Rady k uvedenému spoločnému oznámeniu, podstatou činnosti Únie v týchto fórach je presadzovanie opatrení na podporu a zefektívnenie činnosti regionálnych organizácií pre riadenie rybárstva (RFMO) a v prípade potreby zlepšenie ich správy.

(5)V oznámení Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov s názvom Európska stratégia pre plasty v obehovom hospodárstve sa uvádzajú špecifické opatrenia na zníženie množstva plastov v mori a znečisťovania mora, ako aj množstva strateného alebo opusteného rybárskeho výstroja na mori.

(6)Je vhodné stanoviť pozíciu, ktorá sa má na roky 2019 až 2023 zaujať v mene Únie na zasadnutiach NEAFC a zrušiť nariadenie Rady, pretože ochranné opatrenia NEAFC a opatrenia na ich presadzovanie sa stanú pre Úniu záväznými a môžu rozhodujúcim spôsobom ovplyvniť obsah právnych predpisov Únie, konkrétne nariadenia Rady (ES) č. 1005/2008, nariadenia Rady (ES) č. 1224/2009 a nariadenia Európskeho parlamentu a Rady (EÚ) 2017/2403.

(7)Súčasná pozícia, ktorá sa má zaujať v mene Únie na zasadnutiach NEAFC, je stanovená v rozhodnutí Rady 9451/1/14 REV 1. Je vhodné zrušiť rozhodnutie 9451/1/14 REV 1 a nahradiť ho novým rozhodnutím na roky 2019 až 2023.

(8)Vzhľadom na to, že rybolovné zdroje v regulačnej oblasti majú premenlivý charakter, a je teda potrebné, aby pozícia Únie zodpovedala aktuálnemu vývoju vrátane nových vedeckých a iných relevantných informácií predložených pred zasadnutiami NEAFC alebo počas nich, mali by sa v súlade so zásadou lojálnej spolupráce medzi inštitúciami Únie zakotvenou v článku 13 ods. 2 Zmluvy o Európskej únii (ZEÚ) stanoviť postupy na každoročnú špecifikáciu pozície Únie na roky 2019 až 2023,

PRIJALA TOTO ROZHODNUTIE:

Článok 1

Pozícia, ktorá sa má zaujať v mene Únie na zasadnutiach Komisie pre rybolov v severovýchodnom Atlantiku (NEAFC), je stanovená v prílohe I.